-ՀՀԿ-ն ուներ 150 հազար անդամ մինչ հայտնի դժբախտությունը: Ես տասնյակ հազարավոր մարդկանց գիտեմ, որոնք որևէ կապ չունեն այն ամենի հետ, ինչ այսօր ՀՀԿ-ում բացահայտվում է: Նրանք մարդիկ են, որոնք մասնակցել են ազգային ազատագրական պատերազմին, աշխատել են պետական ապարատում, չեն եղել սկանդալների մեջ, չեն արատավորվել: Կան հանրապետական պատգամավորներ, որոնք իրապես աշխատել են ի բարօրություն մեր երկրի՝ ձեռքը չտանելով պետական գանձարան: Մի բարեբախտություն այս ամենում՝ գանձագողերի ու թալանչիների շրջանակը շատ նեղ է: ՀՀԿ-ի պատգամավորներից մի 10 հոգի այդպիսի գործերի մեջ է, մնացած 50 հոգին էլ նրանց համար պատասխանատվություն է կրում: Ես չորս գումարման պատգամավոր եմ եղել, բայց չեմ իմացել, որ կարող եմ կառավարությունից ցածր տոկոսով փող վերցնել ու բիզնեսներ անել: Ինձ ու ինձ նմաներին այդ ամենին մոտ չեն թողել: Երբ ՀՀԿ-ն ինքնամաքրվի, կարող է դառնալ քաղաքական դաշտի կարևորագույն դեմքերից մեկը: Այդ ո՞ր կուսակցությունն ունի այնպիսի կենսագրություն, ինչպիսին ՀՀԿ-ինն է: Ազգային ազատագրական բոցերի մեջ առաջացած կուսակցություն է, ՀՀԿ-ն Աշոտ Նավասարդյանի, Անդրանիկ Մարգարյանի, Վազգեն Սարգսյանի ու այն տղերքի կուսակցությունն է, ովքեր կյանք դրեցին հայրենիքի համար: Եվ այն մարդկանց կուսակցությունն է, ովքեր հավատացել են այդ կուսակցությանը և երբեք չեն արատավորել: Ամենավտանգավորը գանձագողությունն է, կաշառակերությունը դրա համեմատ այդքան էլ սարսափելի չէ: Բայց պարզվեց՝ ո՛ր տեղին կպչում են, գանձագողություն է, էս որտե՞ղ էինք ապրում: Ինձ իմ շրջապատի մարդիկ մեղադրում են՝ ասելով, թե որտեղ էիք, որ նման բաներ էին կատարվում: Ասում եմ՝ իսկապես չեմ իմացել: